**ZAKON**

**O IZMJENI ZAKONA O ZADUŽIVANJU, DUGU I GARANCIJAMA**

**REPUBLIKE SRPSKE**

Član 1.

U Zakonu o zaduživanju, dugu i garancijama Republike Srpske („Službeni glasnik Republike Srpske“, br. 71/12, 52/14, 114/17 i 131/20) član 17. mijenja se i glasi:

„(1) Narodna skupština Republike Srpske (u daljem tekstu: Narodna skupština), na prijedlog Vlade, odlučuje o ukupnom kratkoročnom i dugoročnom zaduživanju koje može nastati u toku fiskalne godine, kao i o njegovoj namjeni, a pojedinačne odluke o zaduženju do odobrenih iznosa donosi Vlada, osim u slučaju iz stava 3. ovog člana.

(2) Odluka Vlade iz stava 1. ovog člana sadrži:

a) namjenu i vrstu zaduženja,

b) maksimalni iznos glavnice zaduženja,

v) maksimalnu kamatu i troškove zaduženja,

g) dospijeće i uslove otplate glavnice, kamate i drugih troškova,

d) koeficijent stanja duga u vezi sa ograničenjima iz člana 15. ovog zakona,

đ) krajnje korisnike sredstava.

(3) Narodna skupština donosi odluku o odobravanju kapitalne investicije, kao i o maksimalnom iznosu zaduženja za finansiranje te investicije.

(4) Ministarstvo finansija, u saradnji sa resornim ministarstvima, priprema prijedlog odluke o zaduživanju iz stava 3. ovog člana, koji razmatra Vlada i dostavlja ga Narodnoj skupštini na usvajanje.

(5) Odluka iz stava 3. ovog člana sadrži elemente iz stava 2. ovog člana.

(6) Nakon donošenja odluke o zaduženju Republike Srpske u skladu sa ovim članom, ministar finansija ovlašćen je da potpiše kreditni ili projektni sporazum ili ugovor, odnosno odluku i ugovore o emisiji hartija od vrijednosti.

(7) Ministarstvo finansija dostavlja izvještaj o zaduženju Vladi i Narodnoj skupštini u skladu sa propisima koji uređuju budžetski sistem Republike Srpske.“

Član 2.

Ovaj zakon stupa na snagu narednog dana od dana objavljivanja u „Službenom glasniku Republike Srpske“.

Broj: 02/1-021-287/21 PREDSJEDNIK

Datum: 30. marta 2021.godine NARODNE SKUPŠTINE

Nedeljko Čubrilović